L'Ajuntament de Sagunt contractarà durant un any jóvens desocupats menors de 30 anys
01 d’agost 2019

![Imagen 1](/media/2uupnsop/99-c_garantia_juvenil_01.jpg)

L'Ajuntament de Sagunt, a través del departament de Promoció Econòmica, contractarà jóvens desocupats menors de 30 anys durant un any, per a la qual cosa, l'Ajuntament rebrà una subvenció de 563.078 euros del Fons Social Europeu.

La subvenció s'emmarca en el programa de foment d'ocupació per a la contractació de persones jóvens ‘Avalem Joves’ de la Generalitat Valenciana, i a través dels programes EMCUJU i EMPUJU, emmarcats dins del Sistema Nacional de Garantia Juvenil.

La regidora de Promoció Econòmica, María José Carrera, ha indicat que la contractació d’estos jóvens “**està prevista a partir de setembre**”. A més, ha assegurat que des del departament “**continuem apostant per la gestió de diferents programes d'ocupació juvenil amb la finalitat de facilitar la contractació de persones desocupades i ajudar els col·lectius que més ho necessiten, com són en este cas els jóvens**”.

Segons les bases publicades per la Conselleria, els aspirants han de complir requisits com ser menors de 30 anys, estar inscrits en LABORA i en el Sistema Nacional de Garantia Juvenil, estar en situació de desocupació, no haver treballat en el dia natural anterior al moment de la seua contractació i no haver sigut beneficiari d’este programa en els anys precedents. En el procés de selecció de les candidatures es tindran en compte criteris com les càrregues familiars, situacions de discapacitat o la no experiència professional.

Les ocupacions requerides en el programa EMCUJU amb titulació universitària són: arquitecte/a, enginyer/a de camins, comunicador/a audiovisual, economista-ADE, advocat/ada, tècnic/a d'Educació Física, informàtic/a, periodista, psicòleg/a, tècnic/a de Prevenció de Riscos Laborals, treballador/a social i tècnic/a de Turisme. Les ocupacions requerides amb FP Superior són: administratiu/va, dissenyador/a gràfic, integrador/a social.

Les ocupacions requerides en el programa EMPUJU són: auxiliar administratiu/va amb títol d'ESO i conserge i operari/a de manteniment amb Certificat Escolar.

Una vegada es fixen els perfils a contractar, es registrarà l'oferta en LABORA perquè es remeta a l'Ajuntament les persones candidates segons la titulació o ocupació sol·licitada. Finalment serà una comissió de baremació, formada per administració local i sindicats, la que s'encarregarà de seleccionar als qui s'incorporaran a tots dos programes.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-contractara-durant-un-any-jovens-desocupats-menors-de-30-anys/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-contractara-durant-un-any-jovens-desocupats-menors-de-30-anys/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-contractara-durant-un-any-jovens-desocupats-menors-de-30-anys/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-contractara-durant-un-any-jovens-desocupats-menors-de-30-anys/)